UDHËZIM
Nr. 18, datë 22.6.2022

PËR MIRATIMIN E PROCEDURAVE TË BASHKËPUNIMIT NDËRINSTITUCIONAL PËR PËRCAKTIMIN E KUOTAVE VJETORE PËR PUNËSIM 

Në mbështetje të nenit 102 të Kushtetutës së Republikës së Shqipërisë dhe pikës 7, të nenit 78, të ligjit nr. 79/2021, “Për të huajt”,

UDHËZOJ:

1. Brenda gjashtëmujorit të parë të çdo viti, drejtoria që mbulon politikat e punësimit dhe të aftësimit profesional në ministrinë përgjegjëse për migracionin e punës, të kërkojë dhe mbledhë informacionet dhe të dhënat e poshtëshënuara, nga:
a) Ministria që ka në fushën e përgjegjësisë arsimin, mbi numrin e të diplomuarve që planifikohen të përfundojnë studimet në programet Bachelor dhe master për atë vit mësimor (sipas fushave) nga institucionet e arsimit të lartë publik dhe jopublik;
b) Ministria që ka në fushën e përgjegjësisë çështjet e rendit dhe të sigurisë mbi numrin e lejeve të qëndrimit për motive punësimi (leje unike) lëshuar për vitin paraardhës;
c) Agjencia Kombëtare e Punësimit dhe Aftësive, për:
- numrin e nxënësve që planifikohet të përfundojnë arsimin profesional sipas Drejtimeve dhe Profileve Mësimore 
- statistika mbi punësueshmërinë e shtetasve të huaj që kanë marrë miratim për punësim; 
- analizën e nevojave për aftësi në tregun shqiptar të punës;
- informacion mbi nevojat e punëdhënësve për fuqi punëtore të huaj, siguruar nga observatori i Agjencisë Kombëtare të Punësimit dhe Aftësive;
- nevojat për fuqi punëtore të huaj vlerësuar nga përfaqësuesit në Këshillin Konsultativ për Punësimin. 
d) Komitetet sektoriale, të dhëna relevante që lidhen me nevojat e tregut të punës për fuqi punëtore të huaj;
e) Si dhe çdo informacion tjetër që institucionet e sipërpërmendura gjykojnë të arsyeshme për përmbushjen e qëllimit të këtij udhëzimi. 
2. Në raste të caktuara, drejtoria përgjegjëse për migracionin e punës, u dërgon ministrive/institucioneve kërkesë për informacion që lidhen me tregun e punës. 
3. Brenda gjashtëmujorit të parë të çdo viti, drejtoria që mbulon politikat e punësimit dhe të aftësimit profesional në ministrinë përgjegjëse për migracionin e punës, bashkëpunon me drejtorinë që mbulon politikat për zhvillimin ekonomik dhe drejtorinë që mbulon çështje të makroekonomisë në ministrinë përgjegjëse për ekonominë dhe financat, si dhe me ministritë e linjës dhe të INSTAT-it për marrjen e informacionit të përpunuar, lidhur me:
a) projeksionet për zhvillimin ekonomik në sektorë të caktuar (investimet e planifikuar sipas sektorëve ekonomikë);
b) fuqinë punëtore të nevojshme për ata sektorë, sipas profesioneve (bazuar në investimet e planifikuar).
4. Drejtoria që mbulon politikat e punësimit dhe të aftësimit profesional në ministrinë përgjegjëse për migracionin e punës, bazuar në informacionin e dërguar nga çdo ministri/institucion, brenda muajit qershor të çdo viti, përgatit një draftraport përmbledhës dhe rekomandime për përcaktimin e kuotave. 
5. Drejtoria që mbulon politikat e punësimit dhe të aftësimit profesional në ministrinë përgjegjëse për migracionin e punës, në bashkëpunim me përfaqësues të Agjencisë Kombëtare të Punësimit dhe Aftësive, të organizojnë tryeza të përbashkëta me ministritë/institucionet përkatëse, përfaqësues të partnerëve socialë apo ekspertë të ndryshëm, për konsolidimin e draftraportit dhe rekomandimeve për përcaktimin e kuotave vjetore për punësimin e të huajve.
6. Gjetjet nga raporti përmbledhës, rekomandimet dhe përfundimet nga tryezat e përbashkëta, drejtoria që mbulon politikat e punësimit dhe aftësimit profesional në ministrinë përgjegjëse për migracionin e punës, ia paraqet ministrit përgjegjës për çështje të migracionit të punës dhe ministrit përgjegjës të sektorit përkatës, në zbatim të pikës 2, të nenit 78, të ligjit 79/2021, “Për të huajt”. 
7. Institucionet e përmendura në këtë udhëzim, në zbatim të nenit 78, të ligjit 79/2021, “Për të huajt”, bashkëpunojnë për zbatimin e tij. 
8. Ngarkohen për zbatimin e këtij udhëzimi strukturat e Ministrisë së Financave dhe Ekonomisë të përmendura në këtë udhëzim dhe Agjencia Kombëtare e Punësimit dhe Aftësive. 
Ky udhëzim hyn në fuqi pas botimit në Fletoren Zyrtare. 

MINISTËR I FINANCAVE DHE EKONOMISË
 Delina Ibrahimaj

SKEMA OPERACIONALE

I. Mbledhje informacioni (kërkesa, oferta)
II. Përgatitje e draftraportit përmbledhës dhe rekomandimet
III. Takime dhe konsulta me grupet e interesit
IV. Konsolidim i raportit dhe i rekomandimeve bazuar edhe në diskutimet me grupet e interesit
[bookmark: _GoBack]V. Paraqitje e raportit përfundimtar dhe rekomandimeve te ministri përgjegjës për çështjet e migracionit të punës dhe ministri i sektorit përkatës
